Börn að leik í Williamsburg í Brooklyn . AP / Mark Lennihan Yfirvöld í New York í Bandaríkjunum hafa lýst yfir neyðarástandi vegna mislinga sem komið hafa upp í samfélagi strangtrúaðra gyðinga í borginni . Íbúar hverfisins sem um ræðir verða látnir greiða sektir fari þeir ekki í bólusetningu en minnst 285 manns hafa greinst með mislinga í hverfinu frá því í september . Um er að ræða stærsta faraldur borgarinnar frá 1991 . Enn sem komið er hefur enginn látið lífið . Samkvæmt AP fréttaveitunni er ekki hægt að þvinga fólk í bólusetningu en borgin mun sekta alla þá sem ekki fara í bólusetningu um þúsund dali . Fyrr í vikunni var trúarlegum skólum og dagvistunum gert að úthýsa óbólusettum börnum . Annars gæti viðkomandi stofnunum verið lokað . Embættismenn kenna áróðri aðila sem deila dylgjum og lygum um bólusetningar um faraldurinn . Hér má sjá yfirlýsingu Bill De Blasio , borgarstjóra New York , í dag . New York Times vitnar í bækling sem hefur verið dreift í Brooklyn að undanförnu . Þar segir að bólusetningar valdi einhverfu og að bóluefni innihaldi erfðaefni úr fóstrum sem hafi verið eytt . Þar segir enn fremur að bóluefni séu einhver skærasta ógn heilsu fólks , sem er auðvitað ekki rétt . Í bæklingnum segir einnig að bóluefni innihaldi erfðaefni úr öpum , rottum og svínum og innihaldi blóð úr kúm en strangtrúaðir gyðingar mega ekki neita afurða sem unnar eru úr þeim dýrum . New York Times segir enn fremur að upp hafi komið tilvik þar sem foreldrar barna hafi reynt að hylja yfir smit barna sinna . AP fréttaveitan segir fregnum þessum hafa verið tekið misvel í Brooklyn og einhverjir íbúar sem rætt var við segi ekki við hæfi að þvinga fólk til að fá bólusetningu sem vill það ekki . Einn íbúi sagði augljóst að það væri mikið um mislingasmit í hverfinu og það væri slæmt . Hann var sömuleiðis sannfærður um að bóluefni væru slæm og hver aðili ætti að fá að taka ákvörðun fyrir sig . Það er þó til fólk sem getur ekki farið í bólusetningar vegna heilsu þeirra . Yfirvöld Bandaríkjanna lýstu því yfir árið 2000 að búið væri að útrýma mislingum þar í landi .